汴河
作者：黄庶
朝代：宋

paragraphs: 汴都峨峨在平地，宋恃其德爲金湯。
先帝始初有深意，不使子孫生怠荒。
萬艘北來食京師，汴水遂作東南吭。
甲兵百萬以爲命，千里天下之腑腸。
人心愛惜此流水，不啻布帛與稻粱。
漢唐關中數百年，木牛可以腐太倉。
舟楫利今百於古，奈何益見府庫瘡。
天心正欲醫造化，人間豈無針石良。
窟穴但去錢穀蠹，此水何必求桑羊。